Í byrjun vikunnar birtist ný rannsókn sem sýnir að konur eru ennþá í miklum minnihluta þeirra sem fjölmiðlar landsins ræða við eða fjalla um . Í einu af hverjum fimm tilvikum er kona umfjöllunarefni eða viðmælandi , en í hinum fjórum eru það karlar . Þetta eru ömurlegar tölur , það fer ekki á milli mála . Rannsókn eins og þessi er góð brýning og áminning fyrir fjölmiðla landsins um að þeir þurfi að standa sig betur í því að jafna kynjahlutföll sinna viðmælenda . Ég held að á flestum fréttastofum og ritstjórnum landsins viti fólk þetta , þótt það sé hvorki algilt yfir allar ritstjórnir né innan þeirra . Betri kynjahlutföll í fréttum haldast í hendur við betri kynjahlutföll inni á fjölmiðlunum , enda sýndi rannsóknin að fjölmiðlakonur voru duglegri að tala við aðrar konur heldur en karlar , sem í 92 prósentum tilvika töluðu við aðra karla á meðan konurnar töluðu við eða fjölluðu um konur í þriðjungi frétta sinna . Og svo það sé tekið strax fram hef ég aldrei upplifað að konur vilji síður koma í fram í fjölmiðlum en karlar . Auglýsing Staða kvenna í fjölmiðlum á Íslandi hefur iðulega verið verri en hún er núna . Fréttastjóri RÚV er kona , aðalritstjóri 365 er kona auk þess sem kona stýrir Fréttablaðinu og kona stýrir fréttastofu Stöðvar 2 . Annar stjórnenda Kjarnans er kona . Annar ritstjóra Stundarinnar er kona og sama sagan er á DV auk þess sem mbl.is , stærsta fréttavef landsins er stýrt af konu . Þetta hlýtur að skipta máli . Að vilja reglur um viðmælendur Eygló Harðardóttir , sem er meðal annars ráðherra jafnréttismála , sagði í hádegisfréttum RÚV í dag að framundan séu ærin verkefni í jafnréttisbaráttunni . Þar getum við Eygló verið sammála . Landið sem á að vera jafnréttisparadís á nefnilega mjög langt í land með að eiga slíkan titill skilinn . Hún lagði til að fjölmiðlar birtu lista yfir fjölda og kynjaskiptingu viðmælenda sinna . Það er í sjálfu sér ekkert vitlaus hugmynd . Reyndar eru lög í landinu sem krefjast þess af öllum fjölmiðlum að þeir skili slíkum upplýsingum inn til fjölmiðlanefndar á hverju ári , og tölurnar ættu því að vera til alls staðar , þótt þær séu ekki endilega teknar saman vikulega eða mánaðarlega . Það væri líklega fínt aðhald og áminning fyrir fjölmiðla að slíkar upplýsingar væru aðgengilegar . Á mörgum sviðum geta fjölmiðlar stýrt því við hverja er talað og um hverja er fjallað . Þarna skilja hins vegar leiðir okkar Eyglóar í málinu , því svo sagði hún þetta : „ Fjölmiðlar eru ekki að endurspegla fjölbreytileikann í samfélaginu , þeir eru ekki að endurspegla stöðu kvenna í samfélaginu , stöðu kvenna í stjórnmálunum , stöðu kvenna í atvinnulífinu né hátt menntunarstig kvenna , “ sagði Eygló meðal annars í dag . Hún vill þess vegna að jafnréttisþing ræði hvort ástæða sé til að reglur verði settar um fjölda viðmælenda . Þessi ummæli lýsa miklu skilningsleysi á því hvernig fjölmiðlar virka . Ef settar yrðu reglur um viðmælendur í fjölmiðlum væri alveg eins hægt að setja reglur um umfjöllunarefni þeirra , og engum dettur slík vitleysa og ritskoðun í hug , eða hvað ? Ég er líklega ein fyrsta manneskjan til að viðurkenna að á mörgum vígstöðum geta fjölmiðlar gert betur í að jafna kynjahlutföll , og er líklega meðal mestu stuðningsmanna þess að það verði gert . Það er samt svo að fréttir virka einfaldlega þannig að ákveðnir málaflokkar eru og verða fyrirferðamiklir , þótt við getum aukið vægi annarra líka . Stjórnmál , efnahagsmál og viðskipti eru þarna á meðal . Í þessum málaflokkum er oft ekki úr mörgum viðmælendum eða umfjöllunarefnum að velja . Og það vill svo til að í þessum geirum eru karlar ennþá víðast hvar í meirihluta . Skoðum það bara nánar . Karlar alls staðar Byrjum á ríkisstjórninni , sem er stýrt af tveimur körlum , sem eðli málsins samkvæmt eru mjög áberandi . Ríkisstjórnin þeirra er að meirihluta til skipuð körlum . Það er þingið líka þótt staðan þar hafi skánað . 25 konur náðu kjöri á Alþingi í síðustu kosningum , eða 39,7 prósent þingmanna , og síðan þá hafa þrjár konur tekið sæti sem aðalmenn í stað þriggja karla , svo hlutfall kvenna er orðið hærra en nokkru sinni fyrr , 44,4 prósent . Konur hafa aldrei verið í meirihluta þar . Forseti Alþingis er karl og það er líka forseti Íslands . Þegar við færum okkur yfir í fjármálageirann er staðan miklu verri . Í úttekt sem Kjarninn gerði í vor kom í ljós að af 87 æðstu stjórnendum fyrirtækja í íslensku fjárfestinga - og fjármálakerfi eru sjö konur . Sjö konur , á móti 80 körlum . Í hlutföllum eru það 9 prósent konur og 91 prósent karlar . Ein kona stýrir banka á Íslandi og ein sparisjóði . Ein kona stýrir lánafyrirtæki , tvær lífeyrissjóðum , ein Framtakssjóði Íslands , og einu skráðu félagi á markaði er stýrt af konu . Þetta þýðir meðal annars að engu verðbréfafyrirtæki er stýrt af konu og engu orkufyrirtæki eða óskráðu tryggingafélagi . Sex konur eru stjórnarformenn í skráðum fyrirtækjum og tíu karlar . Svo er forstjóri Kauphallarinnar karl , það eru líka seðlabankastjóri , aðstoðarseðlabankastjóri og aðalhagfræðingur Seðlabankans . Og þrátt fyrir að lög séu í gildi um að hlutföll hvors kyns í stjórnum fyrirtækja með fleiri en 50 starfsmenn væri að minnsta kosti 40 prósent er það langt frá því að vera tilfellið . Í annarri nýlegri samantekt Kjarnans kemur fram að af 982 stjórnarmönnum í 270 stærstu fyrirtækjum landsins eru 665 karlar og 317 konur . Það þýðir 32 prósent konur og 68 prósent karlar . Dæmigerður stjórnarmaður í íslensku atvinnulífi er karlmaður á sextugsaldri . Þetta er staðan í stjórnmálunum og í atvinnulífinu . Þarna er ekki verið að endurspegla fjölbreytileika samfélagsins eða hátt menntunarstig kvenna , þarna er heljarinnar skekkja sem er ærið jafnréttisverkefni að breyta . Ábyrgðin á hlutfalli kvenna og stöðu þeirra í stjórnmálum og atvinnulífi á alls ekki heima á herðum fjölmiðla . Að gefa slíkt í skyn er ekki bara vanþekking á fjölmiðlum , heldur á samfélaginu öllu . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .